DECIZIA COMISIEI
din 30 aprilie 2008
privind închiderea conturilor agențiilor de plată din Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia referitor la cheltuielile legate de măsuri de dezvoltare rurală finanțate de Fondul European de Garantare Agricolă (FEGA) pentru exercițiul financiar 2007
[notificată cu numărul C(2008) 1710]
(Numai versiunile lingvistice în limbile cehă, engleză, estonă, greacă, letonă, lituaniană, maghiară, polonă, slovacă și slovenă sunt autentice)
(2008/395/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolele 30 și 39,
după consultarea Comitetului pentru fonduri agricole,
întrucât:
(1)
Pe baza conturilor anuale prezentate de Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia referitor la cheltuielile legate de măsurile de dezvoltare rurală, însoțite de informațiile solicitate, conturile agențiilor de plată menționate la articolul 6 alineatul (2) din Regulamentul (CE) nr. 1290/2005 vor fi închise. Decizia de închidere se referă la caracterul complet, acuratețea și veridicitatea conturilor comunicate, ținându-se seama de rapoartele întocmite de organismele de certificare.
(2)
Au expirat termenele acordate Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, prevăzute la articolul 7 alineatul (2) din Regulamentul (CE) nr. 885/2006 al Comisiei (2) de stabilire a normelor de aplicare a procedurii de închidere a conturilor FEGA, pentru a prezenta Comisiei documentele menționate la articolul 8 alineatul (1) litera (c) din Regulamentul (CE) nr. 1290/2005 al Comisiei și la articolul 7 alineatul (1) din Regulamentul (CE) nr. 885/2006.
(3)
Comisia a verificat informațiile prezentate și a comunicat Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, înainte de 31 martie 2008, rezultatele verificărilor sale, însoțite de modificările necesare.
(4)
În ceea ce privește cheltuielile legate de dezvoltarea rurală care fac obiectul articolului 7 alineatul (2) din Regulamentul (CE) nr. 27/2004 al Comisiei din 5 ianuarie 2004 de stabilire a normelor tranzitorii de aplicare a Regulamentului (CE) nr. 1257/1999 al Consiliului în ceea ce privește finanțarea de către FEOGA, secțiunea Garantare, a măsurilor de dezvoltare rurală pentru Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia (3), rezultatul deciziei de închidere a conturilor va fi scăzut din plățile ulterioare efectuate de Comisie sau adăugat la acestea.
(5)
Pe baza verificărilor efectuate, conturile anuale și documentele aferente permit Comisiei să ia, pentru anumite agenții de plată, o decizie privind caracterul complet, acuratețea și veridicitatea conturilor prezentate. Detaliile privind aceste sume au fost incluse în raportul consolidat înaintat simultan cu prezenta decizie Comitetului fondului.
(6)
Pe baza verificărilor efectuate, informațiile prezentate de anumite agenții de plată necesită cercetări suplimentare și, prin urmare, conturile respectivelor agenții nu pot fi închise prin prezenta decizie.
(7)
În ceea ce privește cheltuielile legate de dezvoltarea rurală care fac obiectul Regulamentului (CE) nr. 27/2004, sumele care trebuie recuperate sau plătite în conformitate cu decizia de închidere a conturilor vor fi scăzute din plățile ulterioare sau adunate la acestea.
(8)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere deciziilor adoptate ulterior de către Comisie privind excluderea de la finanțarea comunitară a cheltuielilor neefectuate în conformitate cu normele comunitare,
ADOPTĂ PREZENTA DECIZIE:
Articolul 1
Fără a aduce atingere articolului 2, conturile agențiilor de plată ale statelor membre privind cheltuielile legate de măsuri de dezvoltare rurală finanțate de Fondul European de Garantare Agricolă (FEGA) pentru exercițiul financiar 2007 sunt închise prin prezenta decizie.
Sumele care trebuie recuperate de la fiecare stat membru sau plătite acestuia în temeiul prezentei decizii, în domeniul măsurilor de dezvoltare rurală aplicabile în Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia, sunt prezentate în anexele I și II.
Articolul 2
Pentru exercițiul financiar 2007, conturile agențiilor de plată din statele membre din domeniul măsurilor de dezvoltare rurală aplicabile în Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia, prezentate în anexa III, sunt disociate de prezenta decizie și vor face obiectul unei decizii ulterioare de închidere a conturilor.
Articolul 3
Prezenta decizie se adresează Republicii Cehe, Republicii Estone, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace.
Adoptată la Bruxelles, 30 aprilie 2008.